 IzEnzo 13 IBhayibheli Elikuyi-Internet INguqulo Yezwe Elisha13 Manje e-Antiyokiya kwakukhona abaprofethi nabafundisi ebandleni lakhona, uBarnaba kanye noSimeyoni owayebizwa ngokuthi uNigeri, noLukiyu waseKhurene, noManayeni owafunda noHerode umbusi wesifunda, noSawulu. 2 Njengoba babekhonza uJehova obala futhi bezila ukudla, umoya ongcwele wathi: Kubo bonke abantu ngihlukaniseleni uBarnaba noSawulu ukuze benze umsebenzi engibabizele wona. 3 Khona-ke bazila ukudla futhi bathandaza bababeka izandla bahamba. 4 Ngakho la madoda, ethunywe umoya ongcwele, ehlela eSelukiya, futhi esuka lapho ahamba ngomkhumbi aya eKhupro. 5 Lapho efika eSalami amemezela izwi likaNkulunkulu emasinagogeni amaJuda. AyenoJohane futhi njengesikhonzi. 6 Lapho esesidabule sonke isiqhingi aze afika ePhafu, ahlangana nendoda ethile, umthakathi, umprofethi wamanga, umJuda ogama lakhe kunguBarjesu, 7 ikanye nomphathi-sifundazwe uSergiyu Pawulu, indoda ekhaliphile. Ibiza uBarnaba noSawulu, le ndoda yafuna ngobuqotho ukuzwa izwi likaNkulunkulu. 8 Kodwa u-Eluma umthakathi leyo, eqinisweni, yindlela igama lakhe elihunyushwa ngayo wabaphikisa, efuna ukwenza umphathi-sifundazwe afulathele ukholo. 9 USawulu, onguPawulu futhi, egcwala umoya ongcwele, wambukisisa 10 wathi: O muntu ogcwele yonke inhlobo yokuphamba nayo yonke inhlobo yobugebengu, wena ndodana kaDeveli, wena sitha sakho konke okulungileyo, ubungenakuyeka yini ukuhlanekezela izindlela ezilungileyo zikaJehova? 11 Khona-ke, bheka! Isandla sikaJehova siphezu kwakho, futhi uzoba yimpumputhe, ungakuboni ukukhanya kwelanga inkathi ethile yesikhathi. Ngaso leso sikhathi kwehlela phezu kwakhe inkungu ekhasayo nobumnyama wahamba efuna abantu abazomhola ngesandla. 12 Khona-ke umphathi-sifundazwe, ebona lokho okwakwenzekile, waba yikholwa, njengoba akhexa ngenxa yemfundiso kaJehova. 13 La madoda, kanye noPawulu, manje athatha uhambo lwasolwandle esuka ePhafu afika ePherga ePhamfiliya. Kodwa uJohane wasuka kuwo wabuyela eJerusalema. 14 Nokho, aqhubeka esuka ePherga afika e-Antiyokiya ePhisidiya, angena esinagogeni ngosuku lwesabatha, afike ahlala phansi. 15 Usufundiwe uMthetho nabaProfethi eningini, izikhulu ezengamele zesinagoge zathumela kuwo, zathi: Madoda, bafowethu, uma likhona izwi lesikhuthazo enifuna ukulisho kubantu, lishoni. 16 Ngakho uPawulu wasukuma, waqhweba ngesandla, wathi: Madoda, ma-Israyeli nani abanye enesaba uNkulunkulu, yizwani. 17 UNkulunkulu walesi sizwe sakwa-Israyeli wakhetha okhokho bethu, futhi waphakamisa lesi sizwe phakathi nobufokazi baso ezweni laseGibhithe wasikhipha ngengalo ephakanyisiweyo. 18 Enkathini ecishe ibe yiminyaka engamashumi amane wabekezelela izenzo zaso ehlane. 19 Ngemva kokubhubhisa izizwe eziyisikhombisa ezweni laseKhanani, walaba izwe lazo ngenkatho: 20 konke lokho phakathi neminyaka ecishe ibe ngamakhulu amane namashumi amahlanu. Ngemva kwalezi zinto wasinika abahluleli kwaze kwaba uSamuweli umprofethi. 21 Kodwa kusukela ngaleso sikhathi kuqhubeke safuna inkosi, ngakho uNkulunkulu wasinika uSawule indodana kaKishi, indoda yesizwe sakwaBhenjamini, iminyaka engamashumi amane. 22 Ngemva kokumsusa, wasivezela uDavide njengenkosi, afakaza ngaye wathi, Ngitholé uDavide indodana kaJese, umuntu ovumelana nenhliziyo yami, ozokwenza zonke izinto engizifisayo. 23 Enzalweni yalo muntu ngokwesithembiso sakhe uNkulunkulu ulethe ku-Israyeli umsindisi, uJesu, 24 ngemva kokuba uJohane, andulela ukungena kwakhe Lowo, eshumayele obala kubo bonke abantu bakwa-Israyeli ngobhapathizo njengesibonakaliso sokuphenduka. 25 Kodwa njengoba uJohane ayegcwalisa inkambo yakhe, wayethi, Nicabanga ukuthi ngiyini? Angiyena. Kodwa, bhekani! uyeza emva kwami lowo ozimbadada zezinyawo zakhe ngingakufanelekeli ukuzithukulula. 26 Madoda, bazalwane, nina bantwana bohlu lozalo luka-Abrahama nalabo abanye phakathi kwenu abesaba uNkulunkulu, izwi lale nsindiso liye lathunyelwa kithi. 27 Ngoba abakhileyo eJerusalema nababusi babo abamazanga Lo, kodwa, lapho besebenza njengabahluleli, bagcwalisa izinto ezashiwo abaProfethi, okuyizinto ezifundwa ngokuzwakalayo wonke amaSabatha, 28 futhi, nakuba bengatholanga sizathu sokuba afe, bafuna kuPilatu ukuba abulawe. 29 Lapho, manje, sebefeze zonke izinto ezalotshwa ngaye, bamehlisa esigxotsheni bambeka ethuneni. 30 Kodwa uNkulunkulu wamvusa kwabafileyo; 31 izinsuku eziningi wabonakala kulabo ababekhuphuke naye besuka eGalile baya eJerusalema, labo manje asebengofakazi bakhe kubantu. 32 Ngakho simemezela kini izindaba ezinhle mayelana nesithembiso esenziwa kokhokho, 33 zokuthi uNkulunkulu usigcwalisé ngokuphelele kithi bantwana babo njengoba avusa uJesu; njengoba nje kulotshiwe ehutsheni lesibili, Wena uyindodana yami, mina ngikuzele namuhla. 34 Futhi lelo qiniso lokuthi wamvusa kwabafileyo emiselwe ukuba angabe esabuyela ekonakaleni, uye walisho kanje, Ngizoninika umusa wothando othembekile engawunika uDavide. 35 Ngakho uthi futhi kwelinye ihubo, Ngeke uvumele oqotho wakho abone ukonakala. 36 Ngoba uDavide, yena, esizukulwaneni sakhe wakhonza intando kaNkulunkulu eshiwo ngokucacile futhi wafa wabekwa nokhokho bakhe wabona ukonakala. 37 Ngakolunye uhlangothi, lowo uNkulunkulu amvusa akakubonanga ukonakala. 38 Ngakho-ke makwazeke kini, bafowethu, ukuthi ngaYe lo kumenyezelwa kini ukuthethelelwa kwezono; 39 nokuthi kukho konke okwakungenakushiwo ukuthi aninacala kukho ngomthetho kaMose, wonke umuntu okholwayo kuthiwa akanacala kukho ngaYe lo. 40 Ngakho-ke qaphelani ukuba lokho okushiwo kubaProfethi kunganehleli, 41 Kubhekeni, nina baklolodi, futhi nimangale ngakho, nishabalale, ngoba ngisebenza umsebenzi ezinsukwini zenu, umsebenzi eningasoze nawukholelwa ngisho noma umuntu enilandisa wona ngokuningiliziwe. 42 Manje lapho bephuma, abantu baqala ukuncenga ukuba lezi zindaba zikhulunywe kubo ngesabatha elilandelayo. 43 Ngakho ngemva kokuba umkhandlu wesinagoge usuhlakazekile, abaningi kumaJuda nakumaproselithe ayekhulekela uNkulunkulu babalandela oPawulu noBarnaba, labo abathi lapho bekhuluma nabo baqala ukubakhuthaza ukuba baqhubeke emseni kaNkulunkulu ongafanelwe. 44 Ngesabatha elilandelayo cishe wonke umuzi wabuthana ndawonye ukuba uzwe izwi likaJehova. 45 Lapho amaJuda ebona izixuku, agcwala umhawu futhi aziphikisa ngokuhlambalaza izinto ezazikhulunywa uPawulu. 46 Ngakho, bekhuluma ngesibindi, uPawulu noBarnaba bathi: Kwakudingekile ukuba izwi likaNkulunkulu likhulunywe kini kuqala. Njengoba nilikhaphela kude nani futhi ningazahluleli njengabakufanelekelayo ukuphila okuphakade, bhekani! siphendukela ezizweni. 47 Eqinisweni, uJehova ubeke umyalo phezu kwethu ngala mazwi, Ngikumisé ukuba ube ukukhanya kwezizwe, ukuba ube yinsindiso kuze kube semkhawulweni womhlaba. 48 Lapho labo bezizwe bekuzwa lokhu, baqala ukujabula nokukhazimulisa izwi likaJehova, futhi bonke labo ababethambekele ngokufanele ekuphileni okuphakade baba ngamakholwa. 49 Ngaphezu kwalokho, izwi likaJehova laqhubeka liyiswa kulo lonke lelo zwe. 50 Kodwa amaJuda abhebhezela abesifazane ababenedumela elihle ababekhulekela uNkulunkulu namadoda avelele omuzi, futhi babangela ukuba uPawulu noBarnaba bashushiswe, babaxoshela ngaphandle kwemingcele yabo. 51 Laba babathuntuthela uthuli lwezinyawo zabo baya e-Ikoniyu. 52 Abafundi baqhubeka begcwala injabulo nomoya ongcwele. 